b"\n_START_ARTICLE_\nSistema Norfolk\n_START_PARAGRAPH_\nEl Sistema Norfolk \xc3\xa9s un sistema d'aprofitament ramader aplicat entre els anys 1730 i 1740 a Anglaterra que consistia a establir rotacions regulars amb un ritme quadriennal de les esp\xc3\xa8cies cultivades de cereals, llegums, tubercles i farratge. Amb aquest nou sistema hi havia una major producci\xc3\xb3 agr\xc3\xa0ria i d'adobs naturals, sense esgotar mai la terra ni deixar-la improductiva._NEWLINE_Aquest sistema va ser inventat per Charles Townshend, despr\xc3\xa9s d'abandonar la seva carrera pol\xc3\xadtica el 1730 i retirar-se a les seves propietats de Norfolk, al Regne Unit. _NEWLINE_El m\xc3\xa8tode de Townshend es basava a aplicar cada quatre anys una rotaci\xc3\xb3 de blat, naps, ordi i tr\xc3\xa8vol, amb el bestiar estabulat fora de les pastures. D'aquesta forma es va erradicar el guaret, augmentant la productivitat i dedicant les plantes farratgeres a l'alimentaci\xc3\xb3 del bestiar._NEWLINE_Townshend es va inspirar en els m\xc3\xa8todes que havia vist practicar als Pa\xc3\xafsos Baixos i va fer drenar el s\xc3\xb2l, va adobar amb fems i va iniciar els cultius que se succe\xc3\xafen en rotacions regulars."